Nordjyllands Politi efterlyste tirsdag en broderet dagbog, som en familie fra Hobro havde mistet.

- HJÆLP OS MED AT HJÆLPE EN FAMILIE! Sådan indledte Nordjyllands Politi et facebookopslag, de skrev tirsdag eftermiddag. En familie fra Hobro mistede mandag formiddag en broderet dagbog i Hobro midtby, og nu er det, med politiets hjælp, lykkedes at finde bogen. - OPDATERING. En anonym borger har henvendt sig, og broderiet er genforenet med en glad farmor og ditto barnebarn. Nordjyllands Politi siger tak til alle for hjælpen med delinger, skriver Nordjyllands Politi i toppen af sit opslag. Politiet efterlyste tirsdag eftermiddag den særlige dagbog, som familien fra Hobro har været sammen om at lave. - Dagbogen er et særligt ”projekt”, som familiens farmor og barnebarn sammen har arbejdet på i mange måneder – et arbejde, som de begge er meget optaget af, glade for og har lagt stor energi i. Men nu er den altså væk, skrev Nordjyllands Politi i sit opslag. Familie mistede broderiet mellem klokken 10-11 ved parkeringspladsen bag Føtex.